送林懿成解兵掾
作者：鄭剛中
朝代：宋

paragraphs: 公喻如龍媒，秋游身有神。
暫此地上行，氣壓凡馬群。
我喻如麋鹿，野性不受馴。
逼迫到城市，邇邇常畏人。
自知兩相懸，無以追後塵。
故其拜典謁，曠廢不及頻。
時於清夜夢，論議容相親。
公今瓜過期，行色催車輪。
窮達稍異趣，細歡復何辰。
悔不忘鄙陋，日爲門下賓。
周旋奉誨語，藥此傷敗身。
追念已無及，扳緣寧有因。
但能側兩耳，聽公登要津。
上固知倪寬，俗吏徒云云。